ลูกค้าฟิลลิปพักเงินลงหุ้นนอก700ล.
ยันไม่ถอนกลับขาดทุนค่าเงินนายกฯตลท.โรดโชว์นิวยอร์ก
11 ส.ค. 2554

ยันไม่ถอนกลับขาดทุนค่าเงินนายกฯตลท.โรดโชว์นิวยอร์ก
บล.ฟิลลิป เผยลูกค้าที่ไปลงทุนหุ้นต่างประเทศกว่า 600-700 ล้านบาท ยังไม่ถอนเงินกลับแต่ก็ไม่เพิ่มวงเงิน ลูกค้าลุยหุ้นไทย 
นายสุชาย สุทัศน์ธรรมกุล กรรมการผู้จัดการ บริษัทหลักทรัพย์ (บล.) ฟิลลิป (ประเทศไทย) เปิดเผยว่า ลูกค้าบุคคลของบริษัทยังไม่มีการถอนเงินลงทุนในต่างประเทศกลับมา หลังจากออกไปลงทุน มูลค่ารวมกว่า 600700 ล้านบาท นับจากจำนวนลูกค้าที่เปิดบัญชีกับบริษัททั้งหมด 400 บัญชี
ขณะเดียวกัน ลูกค้าก็ไม่มีการเพิ่มวงเงินใหม่ไปลงทุนต่างประเทศอาจเป็นเพราะค่าเงินบาทที่แข็งขึ้นทำให้โอกาสการทำกำไรไม่สามารถชดเชยต้นทุนที่เพิ่มขึ้นได้ และการเคลื่อนไหวของตลาดหุ้นต่างประเทศก็ไม่ค่อยโดดเด่นเมื่อเปรียบเทียบกับตลาดหุ้นไทย ซึ่งปัจจุบันลูกค้าก็มีแต่จะเพิ่มวงเงินลงทุนใหม่ในหุ้นไทยเท่านั้น
“เหตุผลที่ลูกค้าไปลงทุนต่างประเทศส่วนใหญ่เพราะต้องการ บริหารพอร์ตลงทุนเพื่อลดความเสี่ยง ฉะนั้นจึงแทบไม่มีที่ลงทุนเพื่อต้องการเก็งกำไรส่วนต่างจากค่าเงิน ประกอบกับถ้าทำแล้วคงไม่คุ้มกับการต้องเสียภาษีจากการไปลงทุนต่างประเทศ อีกทั้งลูกค้ามักจะคาดหวังผลตอบแทนจากการลงทุนต่างประเทศถึงระดับ 1020% เป็นหลัก ซึ่งหากนำเงินไปลงทุนต่างประเทศตอนนี้ไม่คุ้มจริง และถ้านำเงินกลับมาก็จะขาดทุน”
ขณะนี้บริษัทเปิดช่องทางให้ลูกค้าไปลงทุนทั้งหมด 8 ตลาดหุ้น ใน 6 ประเทศ ได้แก่ 3 ตลาดหุ้นของสหรัฐ ฮ่องกง สิงคโปร์ ญี่ปุ่น อังกฤษ และมาเลเซีย ซึ่งลูกค้าที่ไปลงทุนต่างประเทศเกือบร้อยเปอร์เซ็นต์ไปลงทุนหุ้น มีเพียงเล็กน้อยที่ซื้อพันธบัตรรัฐบาลเพียงเพราะเงินเหลือจากการลงทุนในหุ้น
นายสุชาย กล่าวต่อว่า ตอนนี้บริษัทยังไม่มีแผนขยายการลงทุนต่างประเทศไปยังตลาดหุ้นอื่นอีก เพราะมองว่าการลงทุนเพียง 8 ตลาดหุ้น ใน 6 ประเทศเพียงพอแล้ว หลังนักลงทุนยังตอบรับการไปลงทุนในมาเลเซีย อังกฤษ และญี่ปุ่นในสัดส่วนที่น้อยอยู่ 
ขณะที่ตลาดหุ้นทั้ง 3 ตลาดของสหรัฐ และสิงคโปร์ถือว่าอยู่ในระดับดี แต่ที่ได้รับการตอบรับมากที่สุดคือ ตลาดหุ้นฮ่องกงเพราะมีบริษัทจากจีนเข้าจดทะเบียนมากขึ้น
ด้านนายจรัมพร โชติกเสถียร กรรมการและผู้จัดการ ตลาดหลัก ทรัพย์แห่งประเทศไทย (ตลท.) กล่าวว่า ในระหว่างวันที่ 2324 ก.ย.นี้ ตลาดหลักทรัพย์ฯ ได้ร่วมกับ โกลด์แมน แซคส์ จัดโรดโชว์ที่นครนิวยอร์ก เพื่อให้ข้อมูลแก่ผู้ลงทุนสถาบันต่างประเทศ 
นายอภิสิทธิ์ เวชชาชีวะ นายกรัฐมนตรี จะให้เกียรติเป็นผู้ไปให้ข้อมูลเกี่ยวกับนโยบายของรัฐบาลในการพัฒนาเศรษฐกิจ และตลาดทุนไทย รวมทั้งตอบคำถามของผู้ลงทุนสถาบันต่างประเทศในประเด็นที่เกี่ยวข้องกับสถานการณ์ปัจจุบันด้วย ซึ่งช่วยสร้างความมั่นใจให้กับผู้ลงทุนต่างประเทศ
ทั้งนี้ ตลาดหลักทรัพย์ฯ เตรียมเสนอข้อมูลภาพรวมเศรษฐกิจไทย และการลงทุนในตลาดทุนไทย ข้อมูลบริษัทจดทะเบียนที่มีศักยภาพซึ่งจะมีส่วนช่วยสร้างความมั่นใจให้ผู้ลงทุนสถาบันต่างประเทศ รวมทั้งรับฟังความคิดเห็นและมุมมองของผู้ลงทุนต่างประเทศที่ลงทุนในตลาดหลักทรัพย์ไทย รวมทั้งปัญหาและอุปสรรคในการลงทุนด้วย